b'\n_START_ARTICLE_\nAleksanteri Nevskin kappeli\n_START_PARAGRAPH_\nAleksanteri Nevskin kappeli on ortodoksinen kirkko Aleksanterin puistossa Pietarhovissa, Ven\xc3\xa4j\xc3\xa4ll\xc3\xa4._NEWLINE_Kirkko on rakennettu keisariperheen kotikirkoksi. Nikolai I valitsi sen paikan ja tilasi suunnittelijaksi kuuluisan saksalaisen arkkitehdin Karl-Friedrich Schinkelin. Se rakennettiin vuosina 1830-1834 ja pyhitettiin Aleksanteri Nevskille. Kirkko edustaa tyylilt\xc3\xa4\xc3\xa4n uusgotiikkaa, ja sit\xc3\xa4 kutsutaankin usein Goottilaiseksi kappeliksi._NEWLINE_Kirkko on pohjapiirrokseltaan nelikulmainen ja melko pieni. Kahdeksan tornin huipussa on kullattu ortodoksinen risti, ja p\xc3\xa4\xc3\xa4dyiss\xc3\xa4 ruusuikkunat. Goottilaista arkkitehtuuria mukailevat rakenteet n\xc3\xa4kyv\xc3\xa4t my\xc3\xb6s kirkon sis\xc3\xa4tiloissa: ortodoksikirkolle olennainen ikonostaasi on rakennettu suippojen holvikaarten lomaan._NEWLINE_Kirkko vaurioitui toisessa maailmansodassa ja sen alkuper\xc3\xa4iset ikonit ovat kadonneet. Se uusittiin 1990-luvun lopussa.'